EUROOPAN PARLAMENTIN PÄÄTÖSLAUSELMA (EU) 2022/1744,

annettu 4 päivänä toukokuuta 2022,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan kemikaaliviraston (ECHA) talousarvion toteuttamisesta varainhoitovuonna 2020

EUROOPAN PARLAMENTTI, joka

— ottaa huomioon päätöksensä vastuuvapauden myöntämisestä Euroopan kemikaaliviraston talousarvion toteuttamisesta varainhoitovuonna 2020,

— ottaa huomioon työjärjestyksen 100 artiklan ja liitteen V,

— ottaa huomioon ympäristön, kansanterveyden ja elintarvikkeiden turvallisuuden valiokunnan lausunnon,

— ottaa huomioon talousarvion valvontavaliokunnan mietinnön (A9-0112/2022),

A. toteaa, että Euroopan kemikaaliviraston tulo- ja menotaulukon (1) mukaan sen lopullinen talousarvio varainhoitovuodeksi 2020 oli 109 362 158 euroa, mikä merkitsee 3,08 prosentin vähennystä vuoteen 2019 verrattuna; toteaa, että noin 29,41 prosenttia viraston talousarviosta oli peräisin maksuista ja palkkioista ja 67,48 prosenttia saatiin unionilta ja kolmansilta mailta (vuonna 2019 maksujen ja palkkioiden osuus oli 39,51 prosenttia ja 57,61 prosenttia saatiin unionilta ja kolmansilta mailta); ottaa huomioon, että unionin inflaatioaste oli 0,7 prosenttia vuonna 2020;

B. ottaa huomioon, että tilintarkastustuomioistuin on todennut kertomuksessaan viraston tilinpäätöksestä varainhoitovuodelta 2020 saaneensa kohtuullisen varmuuden siitä, että viraston tilit olivat luotettavat ja tilien perustana olevat toimet olivat lailliset ja sääntöjenmukaiset;

Talousarvio- ja varainhallinto

1. toteaa, että Euroopan parlamentin ja neuvoston asetuksen (EY) N:o 1907/2006 (2) mukaisen rekisteröinnin lopullisen määräajan mentyä umpeen vuonna 2018 viraston saamat maksutulot ovat vähentyneet huomattavasti, minkä johdosta sen on turvauduttava yhä enemmän unioniin toimintansa rahoittamiseksi;

2. toteaa, että vuonna 2020 virasto keräsi maksutuloja yhteensä 32 292 704 euroa (44 385 256 euroa vuonna 2019), kun taas unionin avustus oli 73 795 512 miljoonaa euroa (64 503 447 euroa vuonna 2019) ja kolmansien maiden rahoitusosuus oli 1 850 992 euroa (1 615 032 euroa vuonna 2019);

3. korostaa tarvetta varmistaa, että virasto pystyy täyttämään tehtävänsä pitkällä aikavälillä; kehottaa siksi ryhtymään toimiin viraston talousarvion tulopuolen heikon ennustettavuuden korjaamiseksi; ottaa huomioon viraston hallinto- ja rahoitusrakenteen myönteisen kehityksen, mutta panee merkille maksutulojen laskusuuntauksen ja katsoo, että olisi kehitettävä ja otettava käyttöön uusi vakaa rahoitusmalli ilman viivästystä; korostaa, että parlamentin ja tilintarkastustuomioistuimen aiemmin esittämistä huomioista huolimatta virasto raportoi asetukseen (EY) N:o 1907/2006 perustuvien maksutulojen noin seitsemän miljoonan euron odottamattomasta ja merkittävästä laskusta vuonna 2020;

4. korostaa, että on varmistettava viraston riittävä henkilöstömäärä, joka vastaa Euroopan vihreän kehityksen ohjelmaan, kestävyyttä koskevaan unionin kemikaalistrategiaan ja kiertotalouden toimintasuunnitelmaan liittyviä toteuttamistarpeita ja erityisesti saasteettomuustavoitetta; panee merkille myönteisen työn, jota virasto on tehnyt Euroopan parlamentin ja neuvoston asetuksen 2008/98/EY (3) mukaisesti, ja toteaa, että on tarpeen jatkaa ponnisteluja täysin kestävän rahoitusmallin perustamiseksi;

5. panee tyytyväisenä merkille, että varainhoitovuonna 2020 toteutetun talousarvion seurannan tuloksena talousarvion toteutusaste oli 98,48 prosenttia, mikä merkitsee hienoista 0,30 prosentin vähennystä vuoteen 2019 verrattuna, ja maksumäärärahojen käyttöaste 94,16 prosenttia, mikä merkitsee 8,07 prosentin nousua vuoteen 2019 verrattuna;

6. panee merkille, että virasto jatkaa vuoden 2019 vastuuvapausmenettelyssä saatujen huomautusten perusteella pyrkimyksiään tehostaa jälkitarkastusjärjestelmää ja pyrkii siten lyhentämään asiakirjojen toimittamisen ja hakijan pk-yritysaseman todentamisen välistä viivettä; panee tyytyväisenä merkille, että pk-yritysaseman todentamisprosessin tuottamat ylimääräiset rekisteröintimaksutulot (jotka sisältyvät REACH-asetuksen rekisteröinti- ja päivitystuloihin) olivat 1 370 000 euroa (700 000 euroa vuonna 2019); toteaa, että lisäys johtui ensisijaisesti tehokkaasta pk-yrityskampanjasta, jossa yrityksiä kehotettiin ilmoittamaan asianmukaisesti yrityksensä koko ennen viraston todentamisprosessin aloittamista, jolloin luovutaan hallinnollisista maksuista, jotka muutoin johtuisivat aiemmin ilmoitetusta väärästä koosta, ja asetetaan etusijalle yritykset, joiden taloudelliset vähennykset ovat suurimmat; panee merkille, että vuonna 2020 tarkastettiin yhteensä 504 yritystä yrityskoon osalta (333 yritystä vuonna 2019) ja että lisärekisteröintimaksujen lisäksi virasto sai 1 050 000 euroa hallinnollisia maksuja (1 010 000 euroa vuonna 2019), jotka perittiin yrityksiltä, jotka eivät olleet oikeutettuja kyseisten yritysten saamiin alennuksiin; panee tyytyväisenä merkille, että virasto jatkaa ponnistelujaan vuonna 2021 ja on saa vuoden 2018 rekisteröintimääräaikaa koskevien hakemusten todentamisen päätökseen ajoissa vuoden 2023 loppuun mennessä;

7. panee merkille, että Euroopan kemikaalivirasto on sääntelyviranomaisten liikkeellepaneva voima unionin kemikaalilainsäädännön täytäntöönpanossa ihmisten terveyden ja ympäristön sekä innovoinnin ja kilpailukyvyn eduksi; toteaa, että virasto antaa tietoja kemikaaleista, auttaa yrityksiä noudattamaan lainsäädäntöä ja edistää kemikaalien turvallista käyttöä; korostaa, että asetuksessa (EY) N:o 1907/2006 säädetään, että tämä olisi tehtävä siten, että varmistetaan eläinkokeiden olevan aina vasta viimeinen keino ja edistetään eläinkokeettomia menetelmiä;

8. toteaa, että virasto tuki edelleen unionin pyrkimyksiä eläinkokeiden vähentämiseksi ja korvaamiseksi julkaisemalla uusia välineitä ja laajentamalla tiedonsaantia, mikä helpottaa siirtymistä vaihtoehtoihin, joihin ei liity eläinkokeita;

9. korostaa, että määrärahoja on kohdennettava tiiviimpään yhteistyöhön, jotta saadaan vakiinnutettua EU:n oma kemikaalien tietokanta sisarvirastojen kanssa ”yksi aine, yksi arviointi”-periaatteen mukaisesti (4) erityisesti sisällyttämällä NAM-kirjaukset yhdenmukaisten kemiallisten tietojen kansainväliseen tietokantaan (5);

10. korostaa, että yksi viraston perustehtävistä tulevalla kaudella on edelleen komission 14. lokakuuta 2020 hyväksymän kestävyyttä edistävän kemikaalistrategian (6) täytäntöönpano;

Toiminnan tuloksellisuus

11. panee merkille, että virasto hyväksyi vuosia 2020–2023 koskevan ohjelma-asiakirjan, jossa vahvistetaan viraston tavoitteet tämän nelivuotiskauden strategisen suunnitelman mukaisesti ja johon liittyy vuoteen 2023 ulottuva resurssien suunnittelu ja vuoden 2020 työohjelma; panee merkille, että virasto saavutti 194 vuoden 2020 työohjelmassa asetetuista 210 toimesta ja tuotoksesta ja että 16 toimea ja tuotosta jäi saavuttamatta pääasiassa covid-19-pandemian vuoksi;

12. panee merkille viraston, komission ja altistumisskenaarioiden tiedonvaihtoverkoston osana asetuksen (EY) N:o 1907/2006 kolmatta uudelleentarkastelua tekemän analyysin päätelmät, joiden mukaan lisätoimia tarvitaan erityisesti teollisuuden alalla;

13. panee merkille, että virasto jatkaa yhteistyötä yhteisen tutkimuskeskuksen kanssa parasta käytettävissä olevaa tekniikkaa koskevien vertailuasiakirjojen laatimiseksi keraamisille tuotteille, tekstiileille, metallien jalostukseen ja valimoille Euroopan parlamentin ja neuvoston direktiivin 2010/75/EU (7) mukaisesti; panee merkille, että virasto teki yhteistyötä jäsenvaltioiden, komission ja toimialan kanssa laatiakseen REACH-asetuksen tarkastelua (toimi 3) koskevan kehittämissuunnitelman, jolla pyritään parantamaan laajennettujen käyttöturvallisuustiedotteiden toimivuutta ja laatua;

14. panee merkille, että virasto tekee yhteisymmärryspöytäkirjojen avulla tiivistä yhteistyötä muiden unionin virastojen, kuten Euroopan elintarviketurvallisuusviranomaisen, Euroopan tautienehkäisy- ja -valvontakeskuksen ja Euroopan lääkeviraston kanssa parantaakseen tietojenvaihtoa, lisätäkseen keskinäistä ymmärrystä ja tarkoituksenmukaisia yhteishankkeita; korostaa tällaisen lähestymistavan merkitystä sen varmistamiseksi, että kunkin viraston työ on johdonmukaista muiden virastojen työn kanssa ja että se täyttää moitteettoman varainhoidon vaatimukset; pitää myönteisenä palvelujen yhteiskäyttöä, kuten viraston sisäisen tarkastuksen yksikön yhteiskäyttöä Euroopan unionin avaruusohjelmaviraston kanssa, ja kannustaa unionin virastoja tekemään yhteistyötä mahdollisuuksien mukaan;

15. panee tyytyväisenä merkille, että vuonna 2020 tehtiin 271 täydellistä vaatimustenmukaisuuden tarkastusta, jotka koskivat 258 ainetta, ja 76 kohdennettua tarkastusta, jotka koskivat 44 ainetta;

16. suhtautuu myönteisesti viraston pyrkimyksiin vahvistaa, selventää ja nopeuttaa biosidivaikutuksia aiheuttavien tehoaineiden hyväksymis- ja arviointiprosessia tehoaineita koskevan toimintasuunnitelman puitteissa;

17. suhtautuu myönteisesti viraston analyysiin mikromuoviongelmasta ja mikromuovien tahattomasta levittämisestä ympäristöön; on samaa mieltä siitä, että asetuksen (EY) N:o 1907/2006 mukainen unionin laajuinen kielto tuotteille, jotka sisältävät tarkoituksellisesti lisättyjä, ympäristöön käytöstä johtuen leviäviä mikromuoveja, on asianmukainen lähestymistapa tämän ongelman ratkaisemiseksi;

Henkilöstöpolitiikka

18. panee merkille, että 31. joulukuuta 2019 henkilöstötaulukosta oli täytettynä 97,41 prosenttia ja että unionin talousarviossa hyväksytyistä 463 väliaikaisesta toimesta 451 oli täytettynä (vuonna 2019 hyväksyttyjä toimia oli 461); panee merkille, että vuonna 2020 viraston palveluksessa työskenteli lisäksi 122 sopimussuhteista toimihenkilöä ja 3 kansallista asiantuntijaa;

19. pitää valitettavana, että viraston ilmoituksen mukaan ylemmän johdon ja keskijohdon viroista 23 (76,6 prosenttia) on miehillä ja 7 (23,33 prosenttia) naisilla ja hallintoneuvoston osalta 14 paikkaa on miehillä (37,8 prosenttia) ja 23 naisilla (62,2 prosenttia); panee merkille, että sukupuolten välinen epätasapaino on jatkunut pitkään; toteaa henkilöstön osalta yleisesti, että virasto ilmoittaa työllistävänsä 266 miestä (46,7 prosenttia) ja 306 naista (53,3 prosenttia); pyytää keskusta varmistamaan tulevaisuudessa proaktiivisesti sukupuolten tasapuolisen edustuksen johtotehtävissä; toistaa komissiolle ja jäsenvaltioille esittämänsä kehotuksen, että ne ottaisivat huomioon, että on tärkeää varmistaa sukupuolten tasapuolinen edustus nimitettäessä jäseniä viraston hallintoneuvostoon;

20. toteaa, että virasto järjesti koulutusta ja tarjosi luottamuksellista neuvontaa; toteaa, että viraston johto edistää asianmukaista käyttäytymistä järjestämällä henkilöstön ja häirintäyhdyshenkilöiden välisiä tapaamisia;

21. korostaa, että erityisellä koulutusmäärärahalla olisi taattava, että viraston henkilöstö saa asianmukaisen koulutuksen viimeisimmistä uuden lähestymistavan menetelmistä (NAM), jotta he voivat kehittää sisäisiä valmiuksiaan torjuakseen asianmukaisesti kemiallista saastumista ja sen kielteisiä vaikutuksia viimeisimmillä työkaluilla (8) ja käsitteillä (9);

22. pitää myönteisinä viraston toimia etätyön ja terveellisen elämän edistämiseksi ja kannustaa virastoa kehittämään edelleen pitkän aikavälin henkilöstöhallinnon kehystä, jossa käsitellään työ- ja yksityiselämän tasapainoa, elinikäistä ohjausta ja urakehitystä, sukupuolten tasapuolista edustusta, oikeutta olla tavoittamattomissa työ- ja yksityiselämän tasapainoa kunnioittaen, etätyötä, maantieteellistä tasapainoa sekä vammaisten henkilöiden palvelukseenottoa ja integrointia;

Eturistiriitojen ennaltaehkäisy ja hallinta sekä avoimuus

23. on tyytyväinen siihen, että virasto julkistaa verkkosivustollaan kaikkien hallintoneuvostonsa ja komiteoidensa jäsenten ansioluettelot, myös viraston henkilöstöön kuuluvien puheenjohtajien, pääjohtajansa ja kaikkien valituslautakuntansa jäsenten ansioluettelot; panee tyytyväisenä merkille, että viraston eturistiriitojen ehkäisemistä koskevat toimintaperiaatteet kattavat koko henkilöstön työsuhteen keston ja että riippumattomuuden varmistamiseksi tiedekomiteoihin, hallintoneuvostoon ja valvontafoorumiin osallistuvat ulkopuoliset asiantuntijat arvioidaan kuuden kohdennetun kelpoisuuskriteerin perusteella;

24. panee merkille, että vuonna 2020 ilmoitettiin yhdestä väärinkäytösten paljastamista koskevasta tapauksesta, joka koski henkilöstön jäsentä, joka väitti, että hän oli joutunut kostotoimen kohteeksi tuotuaan hierarkialleen esiin hankintamenettelyyn liittyviä sääntöjenvastaisuuksia, ja että väitetty kostotoimi oli suositus olla uusimatta henkilöstön jäsenen työsopimusta vuotta myöhemmin; panee merkille, että hankintamenettelyn sääntöjenvastaisuuksia koskevista väitteistä tehtiin riippumaton tutkimus ja että syytösten alkuperän nimettömyyttä kunnioitettiin; panee merkille, että tutkimuksessa ei havaittu toimia, jotka rikkoisivat viraston varainhoitoasetuksen tai Euroopan parlamentin ja neuvoston asetuksen (EU, Euratom) 2018/1046 (10) säännöksiä; panee merkille, että tapauksen käsittely katsotaan päättyneeksi;

Sisäinen valvonta

25. panee merkille, että vuonna 2020 komission sisäinen tarkastus (IAS) suoritti sisäisen tarkastuksen, joka koski yhdennetyn sääntelystrategian seurantaa, arviointia ja sääntelyn hallinnoinnin vaihtoehtojen analysointia vuonna 2020 ja että tarkastuksessa annettiin kolme tärkeää suositusta: on parannettava yhdennetyn sääntelystrategian suunnittelua, seurantaa ja sitä koskevaa raportointia sekä uudelleentarkastelua ja hyväksyntää koskevia dokumentointimenettelyjä ja työnkulkuja sekä parannettava välineitä ja dokumentoitava sisäisiä prosesseja jäsenvaltioiden toimivaltaisten viranomaisten huomautusten hallinnoimiseksi; panee merkille, että virasto seuraa näitä suosituksia ja harkitsee lisäksi, miten voitaisiin puuttua yhteen vuonna 2020 suoritetun tuloksellisuuden hallinnan seurantatarkastuksen avoimeen toimeen, joka liittyy uudelleenluokittelua koskevan lähestymistavan määrittelyyn tapauksissa, joissa kolmannen kielen kelpoisuuskriteeri ei täyty;

26. panee merkille, että viraston sisäinen tarkastus suoritti neuvoa-antavan tarkastuksen yhdenmukaistettua luokitusta ja merkintää koskevasta toiminnasta ja että keskeisinä suosituksina oli tarkastella luokitusehdotuksiin liittyvien asiakokonaisuuksien tarkastusten tarvetta, keskittämistä, muotoa ja perusteellisuutta sen määrittämiseksi, soveltuvatko ne käsiteltäväksi, keventää riskinarviointia käsittelevän komitean kokonaistyömäärää esimerkiksi lisäämällä työryhmien käyttöä ja analysoida yhdenmukaistettuihin luokitus- ja merkintäasiakirjoihin liittyvää työtä ja tarkastella yhdessä jäsenvaltioiden kanssa mekanismeja, joilla voidaan lisätä yhdenmukaistetun luokitus- ja merkintäprosessin vaikutusta;

27. panee merkille, että viraston sisäinen tarkastus suoritti lupahakemuksia koskevan toiminnan tarkastuksen ja että siihen sisältyi kuusi tärkeää suositusta, jotka koskivat työmenetelmien parantamista, tietämyksen hallinnan ja johdonmukaisuuden parantamista, palautemekanismien parantamista, riittävien resurssien varmistamista viraston sihteeristölle ja komiteoille, viraston tehtävien ja vastuiden selkeyttämistä sekä prosessien yksinkertaistamisen ja tehokkuuden lisäämisen harkitsemista;

Covid-19-pandemiaan liittyvät toimet ja toiminnan jatkuvuus

28. panee merkille, että virasto toteutti sujuvan siirtymisen henkilöstön laajamittaiseen etätyöhön, jatkoi yhteistyötä ulkoisten sidosryhmien kanssa ja siirsi viraston kaikkien elinten toiminnan verkkoon pandemian puhkeamisen jälkeen; panee merkille, että viraston antamien tietojen mukaan nopea siirtyminen laaja-alaiseen ja pitkäaikaiseen etätyöhön johti viraston turvallisuusyksikön merkittäviin lisäponnisteluihin erityisesti siksi, että kaikkia viraston toimeksisaajia ei ollut valmisteltu laajamittaista etätyötä varten ja siihen liittyvät järjestelyt oli otettava ensi tilassa käyttöön; kehottaa virastoa arvioimaan huolellisesti käytössä olevia järjestelyjä, myös kyberturvallisuuden näkökulmasta, ja niihin liittyviä toiminnan jatkuvuuteen liittyviä riskejä;

29. panee tyytyväisenä merkille, että virasto yhdisti voimansa komission kanssa auttaakseen jäsenvaltioita ja yrityksiä tuomaan markkinoille enemmän desinfiointiaineita;

Muita huomautuksia

30. panee merkille, että virasto siirrettiin uusiin tiloihin vuoden 2020 alussa ja että Helsingin pelastusyhdistyksen kanssa järjestettiin paloturvallisuuskoulutusta ja evakuointikoulutusta, joita seurasivat sisäiset paloturvallisuuskäynnit ja evakuointiharjoitus marraskuussa 2020; pitää myönteisenä, että virasto laati etätyöoloista huolimatta uutta rakennusta koskevan hätäsuunnitelman, josta ilmoitettiin Helsingin pelastusviranomaisille ja joka mahdollisti myös turvallisuuden kannalta henkilöstön paluun toimistolle;

31. pitää valitettavana, että virasto ei ole vielä noudattanut vastuuvapauden myöntävän viranomaisen vastuuvapauden myöntämispäätökseen viraston talousarvion toteuttamisesta varainhoitovuonna 2019 liittyviä suosituksia ennakoivien toimenpiteiden ja resurssien osalta eläinkokeiden määrän vähentämisen vauhdittamiseksi, tilanteen parantamiseksi ja kvantifioimiseksi ja tällaisten testien korvaamiseksi NAM-menetelmillä sekä sen osalta, että virastoon perustetaan työryhmä, joka keskittyy yksinomaan eläinsuojeluun ja muiden kuin eläimillä tehtävien kokeiden edistämiseen;

32. panee merkille, että Euroopan lääkevirastolla on työryhmä, joka käsittelee 3R-menetelmien (Replacement, Reduction and Refinement) soveltamista sääntömääräisessä lääketestauksessa ja että sen vuoden 2025 strategiaan sisältyy merkittävää muilla kuin eläimillä tehtäviä kokeita koskevaa työtä ja että Euroopan elintarviketurvallisuusviranomainen sisällyttää tieteellisiä tutkimuksia ja hankkeiden määritystä käsittelevän toimistonsa toimeksiantoon sellaisen etenemissuunnitelman kehittämisen, joka koskee muiden kuin eläinkokeisiin perustuvien menetelmien käyttöä ja puutteiden säännöllistä korjaamista vuoteen 2027 mennessä; pitää valitettavana, että virastolla ei ole samankaltaisia aloitteita, jotka voisivat auttaa saavuttamaan 16. syyskuuta 2021 annetussa Euroopan parlamentin päätöslauselmassa suunnitelmista ja toimista, joilla nopeutetaan siirtymistä innovointiin ilman eläinten käyttöä tutkimuksessa, sääntömääräisessä testauksessa ja koulutuksessa (11), asetetun tavoitteen;

33. panee merkille, että virasto on hyväksynyt ympäristöalan työsuunnitelman, joka kattaa vuodet 2020–2022; panee merkille, että ohjelman ensisijaisena tavoitteena on vähentää edelleen matkoista ja yleishyödyllisistä palveluista aiheutuvia viraston hiilidioksidipäästöjä ja erityisesti vähentää rakennusten hiilidioksidipäästöjä 20 prosentilla, matkojen (kokouksiin osallistujat) päästöjä 75 prosentilla ja matkojen (henkilöstön virkamatkat) päästöjä 50 prosentilla;

34. suhtautuu myönteisesti viraston päätökseen tulla ilmastoneutraaliksi unionin vuoden 2030 ilmastotavoitteen mukaisesti ja viraston pyrkimykseen laajentaa ympäristösertifiointi koskemaan unionin ympäristöasioiden hallinta- ja auditointijärjestelmää;

35. panee merkille, että virasto ylläpitää tällä hetkellä suurinta kemikaalitietokantaa, jonka avulla voidaan tarjota avointa tietoa unionissa käytetyistä kemikaaleista; suhtautuu myönteisesti viraston pyrkimyksiin lisätä kyseisen tietokannan avoimuutta tarjoamalla yksityiskohtaisempia tietoja sen käyttäjille ja suurelle yleisölle;

36. panee merkille, että virasto toteutti erityisiä tiedotustoimia valtamediassa ja lisäsi siten näkyvyyttään yleisen edun mukaisissa tiedotusvälineissä; panee merkille, että henkilöstö jatkoi sisällön aktiivista jakamista omien sosiaalisen median kanaviensa kautta ja saavutti lähes kolme miljoonaa ihmistä vuonna 2020;

37. suhtautuu myönteisesti viraston Yhdistyneen kuningaskunnan EU-eron jälkeen Yhdistyneessä kuningaskunnassa sijaitsevien yritysten kanssa siirtymäkauden päättyessä tekemään yhteistyöhön, joka auttaa estämään merkittäviä häiriöitä unionin markkinoilla;

38. korostaa, että on tärkeää lisätä paitsi viraston sisäisen toiminnan ja hallinnoinnin digitalisaatiota mutta että myös menettelyjen digitalisoinnin nopeuttaminen on tärkeää; korostaa, että viraston on jatkossakin toimittava tässä suhteessa ennakoivasti, jottei virastojen välille pääse missään tapauksessa syntymään digitaalista kuilua; kiinnittää kuitenkin huomiota siihen, että on toteutettava kaikki tarvittavat turvatoimet, jotta vältetään käsiteltävien tietojen verkkoturvallisuuteen kohdistuvat riskit; kehottaa virastoa kehittämään kyberturvallisuuspolitiikkaansa nopeammin, jotta se voidaan saada valmiiksi ennen 31. tammikuuta 2023, ja raportoimaan asiasta vastuuvapauden myöntävälle viranomaiselle;

39. viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnan tuloksellisuudesta, varainhoidosta ja sen valvonnasta 4. toukokuuta 2022 antamaansa päätöslauselmaan (12).

(1) EUVL C 114, 31.3.2021, s. 121.

(2) Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

(3) Euroopan parlamentin ja neuvoston direktiivi 2008/98/EY, annettu 19. marraskuuta 2008, jätteistä ja tiettyjen direktiivien kumoamisesta (EUVL L 312, 22.11.2008, s. 3).

(4) https://echa.europa.eu/documents/10162/21877836/efsa-echa-position-paper-osoa_en.pdf/74b1ae31-290b-a608-85e9-05b340840 b34#:~:text=We%20propose%20that%20%E2%80%9Cone%20substance,built%20around%20three%20main%20principles%3A&text =%2D%20Better%20coordination%20on%20or%20distribution,uses%20of%20the%20same%20chemical

(5) https://echa.europa.eu/documents/10162/29387629/annual_report_2020_en.pdf/09d078c5-ff40-6737-3e4c-41dea91a7738#:~:text=We%20note%20that%20the%20Agency's,final%20implementation%20rate%20of%2098.5%20%25, s. 63

(6) COM(2020)667.

(7) Euroopan parlamentin ja neuvoston direktiivi 2010/75/EU, annettu 24. marraskuuta 2010, teollisuuden päästöistä (yhtenäistetty ympäristön pilaantumisen ehkäiseminen ja vähentäminen) (EUVL L 334, 17.12.2010, s. 17).

(8) https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe/european-partnerships-horizon-europe/candidates-european-partnerships-health_fi

(9) https://ec.europa.eu/jrc/en/science-update/next-generation-risk-assessment-cosmetics

(10) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(11) Ei vielä julkaistu virallisessa lehdessä.

(12) Hyväksytyt tekstit, P9_TA(2022)0196.